গঙ্গাসাগরমেলায় আগুন, ঘটনাস্থলে দমকলের দুটি ইঞ্জিন

গঙ্গাসাগর: রবিবারের গঙ্গাসাগর (Sagarmela)। ভরা জোয়ারের মতো উপচে পড়েছেন পুণ্যার্থীরা। সন্ধ্যায় আচমকাই আগুন (Fire) লাগার খবর ছড়ায়। সাগর মেলায় কচুবেড়িয়া পয়েন্টে (Kachuberia Point) পুলিশের অস্থায়ী ক্যাম্পে আগুন লাগে। হোগলা, বাঁশের ছাউনি দিয়ে গড়া ছাউনি। ওই ঘটনায় ঘটনাস্থলে আসে দমকলের দুটি ইঞ্জিন। আগুন দ্রুত ছড়িয়ে পড়ে। সেখানে বেশ কিছু গ্যাস সিলিন্ডার মজুত ছিল। সেখানে আসে গঙ্গাসাগর থানা ও গঙ্গাসাগর উপকূল থানার পুলিশও। পরে অতিরিক্ত দুটি দমকলের ইঞ্জিন আসে। মোট চারটি ইঞ্জিন আগুন নিয়ন্ত্রণে আনে।

কচুবেড়িয়া আশ্রম মোড়ের কাছে বিধ্বংসী আগুন লাগে। এই ঘটনায় হতাহতের কোনও খবর নেই। মনে করা হচ্ছে গ্যাস সিলিন্ডার থেকেই ওই অগ্নিকাণ্ডের ঘটনা ঘটেছে। বড় দুর্ঘটনার হাত থেকে রেহাই পেয়েছেন পুলিশ কর্মীরা। উল্লেখ্য, গত বছর গঙ্গাসাগর মেলা শুরু হওয়ার আগে চার নম্বর স্নানঘাটের কাছে আগুন লাগে। বেশ কিছু কাঁচাবাড়ি ও দোকান পুড়ে গিয়েছিল।

আরও পড়ুন: বর্ডারে নেই কাঁটাতার, অনুপ্রবেশের আতঙ্কে ঘুম উড়েছে গ্রামবাসীর

এদিকে এদিনই গঙ্গাসাগরে দুই পুণ্যার্থী অসুস্থ হয়ে পড়ায় তড়িঘড়ি এয়ারলিফট করে হাসপাতালে নিয়ে যাওয়া হয়। হেলিকপ্টারে করে তাঁদের কলকাতায় নিয়ে যাওয়া হয়। তাঁদের মধ্যে একজন উত্তরপ্রদেশের বারাবাঁকির বাসিন্দা ঠাকুর দাস (৭০)। আরেকজন দক্ষিণ ২৪ পরগনার তালদির বাসিন্দা মহারাণী মণ্ডল (৮৫)।